**Innspill Senterpartiets handlings-og prinsipprogram 2025-2029**

SLUG – Nettverk for rettferdig gjeldspolitikk takker for muligheten til å komme med innspill til Senterpartiets sitt handlings- og prinsipprogram 2025 – 2029. Den globale gjeldsbyrden nådde i 2023 nye rekorder. I snitt bruker lavinntektsland tilsvarende summer på gjeldsbetjening som de gjør samlet på utdanning, helse, sosiale sikkerhetsnett og klimatilpasning. Dette svekker lands demokrati, selvstendighet og mulighet til å oppfylle befolkningens menneskerettigheter og nødvendige miljøtiltak. Vi håper våre innspill kan bidra til å styrke Senterpartiets arbeid for internasjonal økonomisk rettferdigheter.

Våre innspill bygger på partiets eksisterende program.

**Internasjonal klimafinansiering**

Legge til i punkt: Arbeide for at Norge styrker og forbedrer ordningen med klimafinansering knyttet til energiomstilling i framvoksende økonomier. Norge bør bli en sentral bidragsyter i arbeidet med å velge fornybare energikilder som grunnlag for videre utvikling i tråd med bærekraftsmålene i framvoksende økonomier.
Begrunnelse: Norge har mulighet til å bidra aktivt i energiomstilling globalt, samtidig er det avgjørende at slike tiltak ikke skaper eller forverrer andre utfordringer, som knyttet til gjeldsbærekraft. For eksempel er det avgjørende at den nyetablerte garantiordningen for fornybar energi ikke stiller krav om statlige motpartsgarantier fra land med allerede ikke-bærekraftig gjeldsnivå.

Nytt punkt: Sikre at Norges bidrag til tap og skade og klimatilpasning gis som rene gavebidrag for å ikke forsterke lands høye gjeldsbyrde.

Begrunnelse: Minst 54 land har ifølge FN behov for gjeldslette. Når land må ta opp ytterligere lån etter klimakatastrofe eller for tilpasning bidrar dette til en negativ spiral, samtidig som tiltakene ikke har et fortjenesteformål. For å sikre både en bærekraftig økonomi og miljø, må midlene derfor være gavebidrag.

**Statens pensjonsfond utland (SPU)**

Nytt punkt: at Norge skal være en ansvarlig långiver gjennom Oljefondets investeringer i statsobligasjoner.

Begrunnelse: Oljefondets etiske retningslinjer gjelder ikke for investeringer i statsobligasjoner selv om disse utgjør omtrent en femtedel av investeringene. Norge må være en ansvarlig utlåner også her for å unngå å bidra til ytterligere gjeldskriser eller at lånene går til ikke-bærekraftige tiltak.

**Bistand og utvikling**

Legge til i punkt: Bidra sterkere til internasjonalt arbeid for refinansiering og sletting av illegitim og ikke-bærekraftig statsgjeld på tvers av kreditorer i fattige land gjennom åpne, forutsigbare og effektive prosesser.

Begrunnelse: Dagens system for restrukturering av gjeld, G20s Common Framework, har vist seg å gå sakte, føre til liten gjeldsreduksjon og ikke inkluderer alle land med behov for gjeldsslette. Det er derfor behov for et bedre og mer demokratisk system. Videre er det avgjørende å også kunne pålegge private kreditorer mer ansvar ettersom de utgjør en stadig større andel av lånene.

Nytt punkt: Arbeide for et bindende internasjonalt regelverk for ansvarlig långivning og låntaking som inkluderer alle former for statlig gjeld, inkludert private långivere. Prinsippene kan tas i bruk ved å inkludere uansvarlig långivning og låneopptak i FNs konvensjon mot korrupsjon (UNCAC).

Begrunnelse: en stor utfordring i dag er at det ikke finnes omforente prinsipp om hva ansvarlig långivning og låneopptak innebærer. Dette må på plass, samt kunne tas i bruk, for å i realiteten sikre ansvarlig långivning.

Lykke til med arbeidet!

Vennlig hilsen,

Julie Rødje

Daglig leder,

SLUG – Nettverk for rettferdig gjeldspolitikk